Diari Oficial de la Generalitat Valenciana


Sumari del DOGV 7292, del 10-06-2014 (2014/5210)

ORDE 13/2014, de 30 de maig, de la Conselleria d'Economia, Indústria, Turisme i Ocupació, de convocatòria de concessió d'ajudes destinades a les entitats locals de la Comunitat Valenciana per a la realització d'activitats relacionades amb el consum durant l'exercici 2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7292

Data del DOGV
:   10-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5210


Data del document
:   30-05-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 13/2014, de 30 de maig, de la Conselleria d'Economia, Indústria, Turisme i Ocupació, de convocatòria de concessió d'ajudes destinades a les entitats locals de la Comunitat Valenciana per a la realització d'activitats relacionades amb el consum durant l'exercici 2014. [2014/5210]  
L'Orde 9/2013, de 4 d'abril, de la Conselleria d'Economia, Indústria, Turisme i Ocupació, establix les bases reguladores i el procediment de concessió de les ajudes en matèria de consum destinades a la realització d'actuacions de suport i defensa dels consumidors.  
L'article 4 de l'orde disposa que la concessió de les ajudes s'iniciarà d'ofici per mitjà de convocatòria pública.  
Per això, i en virtut de les facultats que em conferixen l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,  
  
  
ORDENE  
  
Primer  
1. Convocar, en règim de concurrència competitiva, la concessió d'ajudes destinades a les entitats locals que compten amb una oficina municipal d'informació al consumidor i/o a les juntes arbitrals de consum, la titularitat de les quals siga compartida per la Generalitat, per a la realització d'activitats d'informació, formació, arbitratge, protecció i defensa de les persones consumidores durant l'exercici 2014, de conformitat amb el que establix l'Orde 9/2013, de 4 d'abril.  
2. Les subvencions previstes en esta convocatòria es regiran pel que es disposa en la mateixa convocatòria, i també en l'Orde 9/2013, de 4 d'abril, per la qual s'establixen les bases reguladores per a la concessió d'ajudes en matèria de consum. En allò no previst en estes normes, serà aplicable el que disposen la Llei d'Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del seu reglament de desplegament, aprovat pel Reial Decret 887/2006, de 21 de juliol.  
3. De conformitat amb allò que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes d'esta resolució de convocatòria no està subjecte a la notificació prevista en l'article 108 del Tractat de Funcionament de la Unió Europea, ja que no posseïx tots els requisits de l'article 107 del mateix tractat perquè no suposen un benefici per a empreses. Les ajudes van dirigides al finançament d'activitats d'interés públic realitzades per entitats locals que no suposen l'exercici d'una activitat econòmica en el sentit d'oferta de béns i servicis destinada a la consecució d'un benefici, ni suposen un avantatge econòmic a favor d'empreses o entitats que puguen falsejar la competència en els intercanvis comercials entre els estats membres.  
  
  
Segon  
L'import global màxim destinat a atendre les ajudes en matèria de consum per a l'exercici 2014 és de 330.000,00 euros, i es finançarà a càrrec de la línia pressupostària T0125 del programa pressupostari 443.10, consignats en la Llei 6/2013, de 26 de desembre, de Pressupostos de la Generalitat per a l'exercici 2014.  
  
Tercer  
Les ajudes podran arribar fins al total de l'import del pressupost presentat per l'entitat peticionària i acceptat en la resolució de concessió com a pressupost incentivable aprovat, amb el límit de 50.000,00 euros per tots els conceptes.  
  
Quart  
Podran ser beneficiaris d'estes ajudes les entitats locals previstes en l'article 2.2. de l'Orde 9/2013, de 4 d'abril, que complisquen els requisits previstos en l'article 3 i desenrotllen alguna de les activitats enumerades en l'apartat següent.  
  
Quint  
1. Les ajudes podran destinar-se a la prestació dels servicis i/o a la realització de les activitats que a continuació es detallen en el territori de la Comunitat Valenciana.  
a) Activitats formatives, educatives o informatives dirigides a potenciar i millorar els coneixements de consum.  
a.1) Accions formatives o educatives relacionades amb l'àmbit de consum:  
a.1.1) Destinades als consumidors: el cost màxim admissible serà de 400,00 euros per tots els gastos corrents generats per cada acció formativa o educativa. La duració haurà de ser igual o inferior a 4 hores.  
  
a.1.2) Destinades a personal de l'Administració: el cost màxim admissible serà de 125,00 euros per tots els gastos corrents generats per cada acció formativa i/o educativa, amb un límit de 1.250,00 euros per acció. La duració de les dites accions haurà de ser igual o inferior a 10 hores, amb un mínim de 20 assistents per acció.  
a.2) Activitats divulgatives destinades a la informació de la persona consumidora per qualsevol mitjà de difusió i comunicació, amb un límit de subvenció de 500,00 euros per tots els gastos corrents generats per cada activitat divulgativa.  
b) Servicis d'assessorament i consulta, gestió de les reclamacions, queixes, denúncies i mediacions en matèria de consum. El límit de subvenció per tots estos conceptes serà de 10.000,00 euros per sol·licitant.  
  
La gestió de reclamacions queda subjecta a la quantificació dels servicis prestats, i es considerarà fins a 1.200 reclamacions a 4,50 euros/reclamació i a partir de 1.200 reclamacions a 3,50 euros/reclamació.  
  
c) Activitats de control de mercat per mitjà d'actuacions inspectores destinades a comprovar i controlar l'adequació dels productes i servicis a la normativa vigent.  
El cost màxim subvencionable per tots els gastos quedarà subjecte al nombre d'activitats inspectores realitzades, d'acord amb els trams previstos següents per al període subvencionable:  
Actuacions campanyes: fins a 75 actuacions: 8,00 euros/actuació, i a partir de 75 actuacions: 5 euros/actuació.  
Actuacions alertes: fins a 75 actes d'inspecció: 6,00 euros/acta, i a partir de 75 actes d'inspecció: 4,00 euros/acta.  
d) Activitats dirigides a l'adhesió d'empreses, comerços i professionals a les juntes arbitrals de consum amb seu a la Comunitat Valenciana. Seran subvencionables els gastos relatius a les campanyes o accions específiques per a l'obtenció de noves adhesions al sistema arbitral de consum amb un import màxim de 10,00 euros per adhesió.  
  
e) Gastos derivats del centre de recursos de consum en les seues dependències municipals, que tinguen com a objectius l'educació i formació dels consumidors. El cost màxim subvencionable per tots els gastos corrents ocasionats pel dit centre serà de 10.000,00 euros per entitat.  
  
f) Disposar de junta arbitral de consum de titularitat compartida amb la Generalitat Valenciana. El cost màxim subvencionable per tots els gastos quedarà subjecte al nombre de sol·licituds d'arbitratge tramitades, d'acord amb els trams previstos següents per al període subvencionable:  
Fins a 250 sol·licituds: 2.500,00 euros.  
De 251 a 500 sol·licituds: 5.000,00 euros.  
De 501 a 700 sol·licituds: 7.500,00 euros.  
Més de 700 sol·licituds: 10.000,00 euros.  
g) Manteniment de sistemes informàtics de comunicació, gestió i prestació de servicis de les oficines municipals d'informació al consumidor que faciliten la integració de la seua gestió en una xarxa única i comuna a totes. El cost màxim subvencionable serà de 2.000,00 euros per entitat local, i d'esta subvenció quedarà exclosa expressament qualsevol indemnització, així com els gastos especificats en l'article 31.7 de la Llei General de Subvencions.  
2. La desviació igual o superior a un 30 per cent de l'estimació en les actuacions previstes en l'apartat b, en actuacions campanyes de l'apartat c i en sol·licituds d'arbitratge de l'apartat f, realitzades per l'entitat en el moment de la sol·licitud, respecte a la realment efectiva justificada amb posterioritat, donarà lloc que no s'accepte cap cost en l'actuació corresponent, amb la minoració consegüent de la quantia de la subvenció.  
3. El període per a la realització d'estes activitats serà el comprés entre l'1 de gener i el 30 de setembre de 2014.  
  
Sext  
La sol·licitud general de subvenció que s'inclou en esta orde haurà de presentar-se junt amb el model que apareix com a annex I d'esta convocatòria. La informació de la convocatòria i els impresos normalitzats de sol·licitud estaran disponibles en la pàgina web de la Generalitat (?www.gva.es?), des de l'endemà de la seua publicació en el Diari Oficial de la Comunitat Valenciana.  
Per a la tramitació telemàtica haurà d'accedir al catàleg de servicis públics interactius (Registre Telemàtic de la Generalitat), en la pàgina web ?www.gva.es?. Per a això, el sol·licitant haurà de disposar de firma electrònica avançada, basada en un certificat reconegut, segons el que disposa el Decret 18/2004, de 13 de febrer, expedit per l'autoritat de certificació de la Comunitat Valenciana (ACCV) o per qualsevol altra autoritat de certificació que emeta firmes admeses en la seu electrònica de la Generalitat (?https://sede.gva.es?).  
A estos efectes, s'utilitzarà el certificat reconegut per a ciutadans (persona física), o bé el certificat reconegut d'entitat (persones jurídiques). En el cas de realitzar tràmits amb un certificat digital de persona física, i que actue en representació d'una persona jurídica, s'haurà d'inscriure, prèviament, en el Registre de Representants de la Comunitat Valenciana. La inscripció electrònica en el Registre de Representants per part dels representats ha de fer-se utilitzant un certificat reconegut de ciutadà (si és persona física) o entitat (si és persona jurídica), emés per l'ACCV o per qualsevol altra autoritat de certificació que emeta firmes admeses en la seu electrònica de la Generalitat (?https://sede.gva.es?).  
En el supòsit de tramitació telemàtica, aquells documents que necessiten firma original han d'incloure la seua firma digital, llevat que siga el mateix firmant qui en faça la tramitació.  
2. Junt amb la sol·licitud i l'annex I s'acompanyarà la documentació prevista en l'article 5.3, apartats b, d, f, h, i, j, k, o, p i s de l'Orde 9/2013, de 4 d'abril.  
Respecte a la memòria de les activitats realitzades en l'exercici 2013, així com memòria o programa d'actuació de les previstes de realitzar en el període subvencionable 2014, indicades en l'apartat d abans esmentat, en format paper i en suport digital, s'hauran d'ajustar al model d'annex II-1 i II-2 de la convocatòria. Quant al document sol·licitat en l'apartat i, s'haurà d'ajustar al model de l'annex II-3.  
3. A més del que preveu l'apartat anterior, i d'acord amb el que disposa l'article 5.4 de l'Orde 9/2013, de 4 d'abril, hauran d'adjuntar-se:  
  
a) Certificat del secretari o la secretària de l'entitat local en què conste que l'ens local compta amb un centre de recursos de consum.  
b) Certificat del secretari o la secretària de l'entitat local acreditatiu del nombre d'habitants del seu municipi o, si és el cas, dels municipis sobre els quals es desenrotlle l'actuació en el moment de la sol·licitud.  
c) Pressupost detallat i desglossat per partides de gastos per al període subvencionable de l'1 gener al 30 de setembre de 2014, segons model disponible en la web ja indicada, que haurà d'aportar-se almenys en format digital.  
4. El termini de presentació de sol·licituds de les subvencions serà de vint dies naturals, a comptar des de l'endemà de la publicació d'esta convocatòria en el Diari Oficial de la Comunitat Valenciana.  
  
  
Sèptim  
1. L'òrgan competent per a l'ordenació i instrucció del procediment serà la Direcció General de Comerç i Consum, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.  
2. L'avaluació de les sol·licituds de subvencions admeses a tràmit correspondrà a una comissió de valoració formada pel subdirector general de Comerç i Consum, els tres caps dels servicis territorials de Comerç i Consum i un cap de servici de la Direcció General de Comerç i Consum, que actuarà com a secretari, que elevarà la seua proposta de resolució al conseller d'Economia, Indústria, Turisme i Ocupació, que dictarà la resolució que corresponga.  
3. Els criteris de valoració seran els previstos en l'article 6.2 de l'Orde 9/2013, de 4 d'abril.  
4. El termini màxim per a resoldre les sol·licituds que es formulen serà de sis mesos comptats des de la data de la finalització del termini de presentació de sol·licituds, d'acord amb el que establix l'article 8 de l'Orde 9/2013, de 4 d'abril.  
La notificació s'efectuarà de la forma i en els terminis fixats en l'article 8 indicat de l'orde esmentada, en el qual també s'expressa el règim de recursos aplicables.  
  
Octau  
1. La concessió d'altres ajudes públiques o privades serà compatible amb les previstes en esta convocatòria, sempre que la quantitat resultant no excedisca el 100 % del cost de l'acció.  
2. Els beneficiaris quedaran subjectes a les obligacions previstes en l'article 12 de l'Orde 9/2013.  
3. La justificació dels gastos subvencionables realitzats s'ajustarà al model de compte justificatiu d'acord amb el que disposa l'article 11 de l'Orde 9/2013 esmentada, si bé la relació detallada d'activitats realitzades i dels gastos incorreguts s'haurà d'ajustar al model de l'annex III-1 i III-2 que figura en la convocatòria.  
4. El termini per a presentar la justificació de la subvenció finalitzarà el 31 d'octubre de 2014, llevat que per circumstàncies concurrents s'establisca un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del RGLS.  
  
Nové  
Esta orde produirà efectes des de l'endemà de la seua publicació en el Diari Oficial de la Comunitat Valenciana.  
  
DISPOSICIÓ FINAL  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà recórrer potestativament en reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
- El recurs de reposició haurà d'interposar-se davant del conseller d'Economia, Indústria, Turisme i Ocupació en el termini d'un mes a comptar des de l'endemà de la seua publicació en el Diari Oficial de la Comunitat Valenciana.  
- El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Comunitat Valenciana.  
  
València, 30 de maig de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA